Rehabilitasiesentrum gesluit ná pasiënt sterf | Maroela Media
'n Dwelmrehabilitasiesentrum in Magaliesburg, Gauteng, sal einde vandeesmaand sy deure sluit nadat 'n pasiënt in Oktober vanjaar dood is nadat hy by die sentrum aangerand is.
Mahomed Shaik Sulaiman (40) is op 28 September in die Magaliesburg-gesondheidsentrum opgeneem waar hy ernstig aangerand is. Hy het in 'n koma verval en het op 14 Oktober gesterf. News24 het vroeër berig dit is nie duidelik wie by die aanranding betrokke was nie, maar daar is beweer 'n onderonsie het tussen pasiënte ontstaan en "'n toesighouer en veiligheidswag het ingegryp".
'n Saak van moord is gevolglik by die polisie aanhangig gemaak.
Nandi Mayathula-Khoza, LUR vir maatskaplike ontwikkeling in Gauteng, het Vrydag gesê die sentrum het die departement vandeesweek die versekering gegee dat hy sy deure einde Desember finaal sal sluit en pasiënte wat nog in die sentrum is, is ingelig om die perseel te verlaat.
Die sentrum is in 1999 op die been gebring deur die Crescent of Hope-organisasie as 'n rehabilitasiesentrum vir dwelmgebruikers, spesifiek vir die Moslem-gemeenskap, hoewel mense van ander oortuigings by die sentrum geakkommodeer is. Die sentrum is op die Magaliesburg-heuwel in Rietpoort geleë.
Volgens Mayathula-Khoza is die sentrum by die nasionale departement van maatskaplike ontwikkeling geregistreer op 9 Januarie 2012. Die sentrum was gemagtig om 'n maksimum van 20 volwasse manspasiënte te huisves.
"Die registrasie was geldig vir vyf jaar en die registrasiesertifikaat het op 9 Januarie 2017 verval. Die sentrum moes daarna herregistreer. 'n Besoek op 16 Oktober aan die sentrum, ná Sulaiman se dood, het gevind dat die sentrum se registrasie in Januarie 2017 verval het. Die departement het ook gevind die sentrum is nie toegerus om inbly-pasiënte te behandel nie en het opdrag gegee dat dit gesluit word."
Die LUR sê hoewel die regering die pogings van die burgerlike samelewing verwelkom om aandag te gee aandie vlaag van dwelmmisbruik in die samelewing, moet dit op 'n wettige wyse gedoen word. "Gemeenskappe word aangemoedig om seker te maak dat hulle nie hul geliefdes verwys na onwettige behandelingsentrums of gemeenskapsdienste nie. Indien jy twyfel, kontak jou naaste kantoor van maatskaplike ontwikkeling," het Mayathula-Khoza gesê.
In die nuus Magaliesburg
Dis geen wonder dat so-iets gebeur nie. Ons het twee "addicts" in ons familie en meeste van die tyd onhoubare situasie.
Die mense het net nagelaat om te registreer. Die administratiewe las op besighede is onuithoudbaar. Van UIF tot z. En jou papiere raak weg. Ons vervalle staat maak almal moedeloos.